Ignacio Núñez Soler

Ignacio Núñez Soler ha’eva’ekue artista plástico Paraguaigua herakuãmombyrýva. Hembiapokuéra ojapyhy ha ohechauka hapichakuéra reko, omyasãi rupi pypekuéra tapicha itáva heñói haguepegua (Paraguay), mba’éichapa oiko hikuái ára ha ára; upéichante avei ohechauka okarusu ha ñemuhakuérape. 

Henói Paraguay, Paraguáipe, 31 jasypokõi 1891-me; ha’evakue Adolfo R. Soler ha Ascención Núñez memby. Ojehecha oiporu hague tenondete isy rerajoapy itúva mba’e mboyve, ohechaukahávo mba’éichapa ha’e opu’ã ha ohenduka iñangakói, ha péicha oiko hekove pukukue javeve, omanoite peve oreko ramo guare 82 ary. 

Imitã ha imitãrusu aja

Imitã’i rusúpe gueterei oike peteĩ mitãrusukuéra atýpe, he’iháciha Rafael Oddone, “noĩri tekomarãita iñasãiva ijere rehe ndive, ha’e hi’ánga potĩ, oipota mba’e porã ha hekopotĩre...”

Núñez Soler, imitã guive, sindicalista kyre’ỹva’ekue, akóinte oñorairõ mba’apoharakuéra reko rehe; upéramo ne’ĩrã gueteri oike ta’anga apópe, ombosa’ykuaaa itatĩ rykuépe añoite hembiapoha rupi. 

Katu og̃uahẽ ára ombopepo hag̃ua iñapytu’ũ roky omyasãivo, ha péva ojapo ombosa’ývo jeguakarã oiporúva ñoha’anga aporã karai arandu Julio Correa, oguerojera ha omombareteva’ekue ñoha’anga guaraníme.

Upe guive okakuaa ko’ẽko’ẽre ohóvo ha ohechauka hembiapópe katupyry añete ta’anga apópe, ohechauka mba’éichapa opu’ã ohóvo ogayvatekuéra Paraguaýpe ha upéichante avei arandupy ko tavapegua. Ogaguasu ha okarusukuéra, Ñemuha Guasu, burrera-kuéra, Plaza “Uruguaya”  ha hyepy, función patronal ha ambueve tetã tavarandu omoha’anga ha ohechauka ipo rapykuere. 

Ticio Escobar, oikuaa ha ohesa’ỹijóva peichagua tembiapo ha ohesa’ỹijóva ko’ã mba’e Paraguáipe, ohai: “Tembiapo ombosa’ypyre karai Ignacio ningo ombyaty marandu opaichagua táva  Paraguay reko yma rehegua,  ko siglo ñepyrũ mbukumi meve; pypekuéra ohechauka mba’éichapa oike  tekopyahu pya’etemi ko távape ha omoambuéve chupe. Katu hembiapokuépe ojehechauka hekovekue ha avei jepy’apy orekóva ha’e hetã rehe, omyasãiva sector popular guive, ohechaukáva hekopete hembiapokuéra rupi. Ko’ã mba’ére Núñez Soler rembiapokuéra ipeteĩ ha oikoe ambuekuéragui arte plástica ryepýpe  ojajpóva ñane retãmegui; hembiapokuéra noñemomba’eiva’erã iporã haguére año; oñemochichĩva’erã ohechaukáre Paraguái rekoasa oikohaichaite máramo noñemombe’úi ha noñemoha’angáiva...”

Hembiapokue

1931 guive ha aretemi meve, Núñez Soler oĩ heta tembiapo jehechaukahápe, ha’eño térã aty háicha, ha avei Paraguái yvy mboypýri, Bienales Sao Paulo, Brasil-peguápe; avei hembiapo ojehecha museos tuichaicháva Argentina, Brasil, Uruguay, España, Estados Unidos de Norteamérica  ha Alemania-pe.

Omenda Herminia Rosa Blanc ha oheja iñemoñare.

Omano Paraguaýpe 13 jasypa 1983-pe.

Referencias

Centro Cultural de la República El Cabildo
Diccionario Biográfico "FORJADORES DEL PARAGUAY", Primera Edición Enero de 2000. Distribuidora Quevedo de Ediciones. Buenos Aires, Argentina.

Ñemohenda:Tekove Paraguaigua